Αγιούμπ Ελ Κααμπί

Ο **Αγιούμπ Ελ Κααμπί** (, γενν. 25 Ιουνίου 1993) είναι Μαροκινός επαγγελματίας ποδοσφαιριστής, ο οποίος αγωνίζεται ως επιθετικός για τον Ολυμπιακό. Είναι διεθνής με την Εθνική Μαρόκου. 

Ο Ελ Κααμπί αγωνίστηκε για την Εθνική Μαρόκου από το 2018 και εκπροσώπησε την χώρα στο Παγκόσμιο Κύπελλο του 2018, στη Ρωσία,σε ένα Κύπελλο Εθνών Αφρικής και δύο Πρωταθλήματα Εθνών Αφρικής (2018 και 2020).

Ο Ελ Κααμπί ήταν ο πρώτος σκόρερ του Πρωταθλήματος Εθνών Αφρικής 2018, που πραγματοποιήθηκε στη χώρα του, με 9 γκολ. Αυτό τον έκανε τον πρώτο παίκτη που έφτασε σε αυτόν τον αριθμό σε μία μόνο διοργάνωση, έχοντας ξεπεράσει το προηγούμενο ρεκόρ που κατείχε ο Ζαμπιανός Γκίβεν Σινγκουλούμα, με 5 γκολ το 2009. Αφού σκόραρε δύο γκολ στον ημιτελικό κόντρα στη Λιβύη, το Μαρόκο έφτασε στον τελικό της διοργάνωσης για πρώτη φορά στην ιστορία του, όπου κέρδισε τον πρώτο του τίτλο μετά από μια σπουδαία νίκη με 4–0 επί της Νιγηρίας.

## Σταδιοδρομία σε συλλόγους

### Ράσινγκ Καζαμπλάνκα
Ο Ελ Κααμπί ξεκίνησε την επαγγελματική σταδιοδρομία του παίζοντας στην πρώτη ομάδα της Ράσινγκ Καζαμπλάνκα. Ξεκίνησε την καριέρα του ως αριστερό μπακ λόγω της ταχύτητας και της αντοχής του, αργότερα εντάχθηκε στην πρώτη ομάδα και άλλαξε θέση από μπακ στο κέντρο και στη συνέχεια τοποθετήθηκε τελικά στη θέση της επίθεσης, αφού ένας προπονητής αντιλήφθηκε τη μεγάλη του ικανότητα στα τελιώματα. Του πιστώθηκε η άνοδος της ομάδας στην κορυφαία κατηγορία.

### ΡΣ Μπερκάν
Ο Ελ Κααμπί εντάχθηκε στην ΡΣ Μπερκάν με μεταγραφή από τη Ράσινγκ Καζαμπλάνκα το καλοκαίρι του 2017. Ήταν ο πρώτος σκόρερ στη 2η Κατηγορία κατά τη διάρκεια της σεζόν 2016–17, με 25 γκολ. Ο Ελ Κααμπί κέρδισε το Κύπελλο Μαρόκου 2018, αφού η ομάδα νίκησε την Γουιντάντ Φεζ στους τελικούς, στη διαδικασία των πέναλτι.

### Χεμπέι
Το 2018, ο Ελ Κααμπί εντάχθηκε με μεταγραφή στην Χεμπέι Τσάινα Φόρτσουν έναντι 6,5 εκατομμυρίων ευρώ.

Στις 2 Αυγούστου, ο Ελ Κααμπί σημείωσε το πρώτο του γκολ για τον σύλλογο, εναντίον της Γκουοάν Πεκίνου.

Στις 30 Μαρτίου, ο Ελ Κααμπί κατάφερε να πετύχει το τρίτο του γκολ στη σεζόν, ενάντια στην τρομερή άμυνα της Σαγκάη ΣΙΠΓ, αν και δεν μπόρεσε να εμποδίσει την ομάδα του από το να χάσει τον αγώνα (1–2). Με τις προσπάθειές του, ο Μαροκινός παίκτης κέρδισε τις καρδιές των οπαδών της Χεμπέι και καθιερώθηκε ως ανερχόμενο αστέρι δίπλα στους συμπαίκτες του, τους Αργεντινούς Εσεκιέλ Λαβέτσι και Χαβιέρ Μαστσεράνο.

### Ουιντάντ Καζαμπλάνκα
Τον Ιούλιο του 2019, ο Ελ Κααμπί εντάχθηκε στη Ουιντάντ Καζαμπλάνκα με εξάμηνο δανεισμό.

Τον Σεπτέμβριο του 2020, επέστρεψε στην Ουιντάντ Καζαμπλάνκα ως ελεύθερος παίκτης. Πήρε μέρος στις προκριματικές φάσεις του ΚΑΦ Τσάμπιονς Λιγκ 2019–20. Κατά τη διάρκεια της διοργάνωσης, ο Ελ Κααμπί κατάφερε να πετύχει χατ τρικ εναντίον της Ατλέτικο Πετρόλεος Λουάντα, σηματοδοτώντας τον τελευταίο του αγώνα για την ομάδα. Ολοκλήρωσε την σεζόν ως πρωταθλητής  με την ομάδα του και αναδείχτηκε πρώτος σκόρερ του Πρωταθλήματος Μαρόκου με 18 γκολ.

### Χαταϊσπόρ
Το 2021, ο Ελ Κααμπί υπέγραψε διετές συμβόλαιο, έως τον Ιούνιο του 2023, με τη Χαταϊσπόρ.

Στις 23 Αυγούστου 2021, ο Ελ Κααμπί έκανε το ντεμπούτο του για την ομάδα, όπου μπήκε ως αλλαγή στο 76ο λεπτό εναντίον της Γαλατασαράι, σε μια ήττα με 2–1. Στις 28 Αυγούστου σημείωσε το πρώτο του γκολ για την ομάδα, στη νίκη με 5–0 εναντίον της Αλάνιασπορ. Στις 27 Φεβρουαρίου 2022, ο σημείωσε το πρώτο του χατ τρικ για την ομάδα, σε μια νίκη με 5–2 εναντίον της Γενί Μαλάτιασπορ. Λόγω του σεισμού Τουρκίας-Συρίας του 2023, ο σύλλογος αποσύρθηκε από το πρωτάθλημα μετά την κατάρρευση των κτιρίων του συλλόγου στην Αντάκια. Αυτό ανάγκασε τον Ελ Κααμπί να ψάξει για άλλο σύλλογο ώστε να συνεχίσει την καριέρα του. 

### Αλ Σαντ
Την 1η Μαρτίου 2023, η Αλ Σαντ ΣΚ από το Κατάρ κατέληξε σε συμφωνία με τον Ελ Κααμπί να ενταχθεί στον σύλλογο μέχρι το τέλος της τρέχουσας σεζόν. Στις 7 Μαρτίου 2023, ο Ελ Κααμπί σημείωσε το πρώτο του γκολ, στη δεύτερη εμφάνισή του για τον σύλλογο.

### Ολυμπιακός
Στις 6 Αυγούστου 2023, εντάχθηκε με ελεύθερη μεταγραφή στον Ολυμπιακό. 

Πραγματοποίησε το ντεμπούτο του με την φανέλα της ομάδας λίγες μέρες από την άφιξη του, στις 17 Αυγούστου στον εκτός έδρας αγώνα έναντι της βελγικής Γκενκ (1–1) για την προκριματική φάση του Γιουρόπα Λιγκ. Σκόραρε για πρώτη φορά για λογαριασμό του Ολυμπιακού στις 24 Σεπτεμβρίου, στην τέταρτη εμφάνιση του, στην εντός έδρας νίκη με 3–1 ενάντια της σερβικής Τσουκαρίτσκι για τα προκριματικά πλέι-οφ του Γιουρόπα Λιγκ. Στις 21 Σεπτεμβρίου 2023, ο Ελ Κααμπί σκόραρε δύο τέρματα απέναντι στην Φράιμπουργκ, με την ομάδα του εν τέλει να χάνει με 2–3 για την πρώτη αγωνιστική της φάσης των ομίλων του Γιουρόπα Λιγκ. Έξι ημέρες αργότερα, σκόραρε εκ νέου δύο τέρματα, αυτήν την φορά απέναντι στον Άρη. Κατά την Φάση των πλέι-οφ του ΟΥΕΦΑ Κόνφερενς Λιγκ της σεζόν 2023–24, ο Ελ Κααμπί σκόραρε τα μοναδικά δύο τέρματα (ένα στην κάθε αναμέτρηση) στους αγώνες με την Φερεντσβάρος, χαρίζοντας στην ομάδα του την πρόκριση στην Φάση των 16. Στην Φάση των 16 του Κόνφερενς Λιγκ απέναντι στην Μακάμπι Τελ Αβίβ, σκόραρε ένα τέρμα στην πρώτη εντός έδρας αναμέτρηση (ήττα με 4–1) και δύο τέρματα στην δεύτερη (νίκη με 6–1 στην παράταση), βοηθώντας την ομάδα του να προκριθεί στην προημιτελική φάση του θεσμού. Στις 2 Μαΐου 2024, ο Ελ Κααμπί σημείωσε χατ-τρικ τερμάτων στην εκτός έδρας νίκη της ομάδας του με 4–2 επί της Άστον Βίλα για τον πρώτο αγώνα της ημιτελικής φάσης του Κόνφερενς Λιγκ. Αυτό ήταν και το πρώτο χατ-τρικ που σημειώθηκε ποτέ σε ημιτελική φάση του θεσμού. Μία εβδομάδα αργότερα, στις 9 Μαΐου, σκόραρε εκ νέου δύο τέρματα απέναντι στην Άστον Βίλα, αυτήν την φορά στο "Γεώργιος Καραϊσκάκης", χαρίζοντας στον Ολυμπιακό την πρώτη του συμμετοχή σε τελικό ευρωπαϊκής διοργάνωσης. Στον τελικό της 29ης Μαΐου, σκόραρε και το μοναδικό γκολ της αναμέτρησης απέναντι στην Φιορεντίνα στην παράταση, δίνοντας στην ομάδα του τον πρώτο ευρωπαϊκό τίτλο ελληνικής ομάδας. Με το τέλος της διοργάνωσης, ο Ελ Κααμπί είχε σημειώσει 11 τέρματα στην νοκ άουτ φάση του Κόνφερενς Λιγκ, σημειώνοντας ρεκόρ τερμάτων σε νοκ άουτ φάση σε οποιαδήποτε διοργάνωση της ΟΥΕΦΑ. Συνολικά, σκόραρε 14 τέρματα στις ευρωπαϊκές διοργανώσεις για την σεζόν 2023–24, με τον ίδιο να γίνεται ο πρώτος Αφρικανός ποδοσφαιριστής που πετυχαίνει κάτι τέτοιο. 

Στις 13 Απριλίου 2025, ο Ελ Κααμπί σκόραρε το μοναδικό τέρμα στην αναμέτρηση του Ολυμπιακού με την ΑΕΚ για τα πλέι-οφ της Σούπερ Λιγκ, χαρίζοντας στην ομάδα του την νίκη που εξασφάλιζε και μαθηματικά το πρωτάθλημα. Στις 17 Μαΐου του ίδιου έτους, άνοιξε το σκορ στον τελικό κυπέλλου απέναντι στον ΟΦΗ, με την ομάδα του να κερδίζει εν τέλει με 2–0 και να κατακτά το εγχώριο νταμπλ για την σεζόν 2024–25. 

Στις 21 Οκτωβρίου 2025, ο Ελ Κααμπί σκόραρε με πέναλτι το μοναδικό γκολ της ομάδας του στην βαριά ήττα από την Μπαρτσελόνα με 6–1 για την 3η αγωνιστική του League Phase του ΟΥΕΦΑ Τσάμπιονς Λιγκ. Στις 26 Νοεμβρίου του ίδιου έτους, σκόραρε στην εντός έδρας ήττα της ομάδας του με 4–3 από την Ρεάλ Μαδρίτης, για την 5η αγωνιστική του ίδιου θεσμού. Με αυτό το τέρμα, έφτασε τα 25 στις ευρωπαϊκές διοργανώσεις ισοφαρίζοντας την επίδοση του Κριστόφ Βαζέχα.

## Εθνική ομάδα
Ο Ελ Κααμπί έκανε το ντεμπούτο του για την Εθνική Μαρόκου ανδρών στις 13 Ιανουαρίου 2018, σε αγώνα της φάσης των ομίλων του Πρωταθλήματος Εθνών Αφρικής 2018 εναντίον της Μαυριτανίας, σημειώνοντας δύο γκολ. Ονομάστηκε Παίκτης του Αγώνα στις 31 Ιανουαρίου, μετά τον αγώνα του Μαρόκου με τη Λιβύη κατά τη διάρκεια του ημιτελικού αγώνα του Πρωταθλήματος Εθνών Αφρικής. Το Μαρόκο κέρδισε το παιχνίδι με 3–1. Στις 4 Φεβρουαρίου 2018, στον τελικό, το Μαρόκο νίκησε τη Νιγηρία με 4–0, με τον Ελ Κααμπί να σημειώνει ένα γκολ στο 73ο λεπτό του αγώνα. Η Αφρικανική Συνομοσπονδία Ποδοσφαίρου (CAF) επέλεξε τον Ελ Κααμπί ως τον Κορυφαίο Παίκτη (MVP) της Διοργάνωσης λόγω της παγκόσμιας κλάσης απόδοσης και του καθαρού ταλέντου που επέδειξε σε όλο το τουρνουά, σκοράροντας 9 γκολ σε 5 αγώνες, καθιστώντας τον παράλληλα και πρώτο σκόρερ σε ολόκληρο την ιστορία της διοργάνωσης.

Ο Ελ Κααμπί σημείωσε το πρώτο του χατ τρικ στις 17 Ιανουαρίου 2018, εναντίον της Γουινέας.

Τον Μάιο του 2018, ονομάστηκε στην 23μελή ομάδα του Μαρόκου για το Παγκόσμιο Κύπελλο του 2018 στη Ρωσία. Έπαιξε στους 2 αγώνες από τους 3 στο Παγκόσμιο Κύπελλο, στον πρώτο αγώνα ως βασικός εναντίον του Ιράν και στον δεύτερο μπήκε ως αλλαγή στο 69ο λεπτό εναντίον της Πορτογαλίας.
[μικρογραφία| Ο Ελ Κααμπί εναντίον του Ιράν στο [Παγκόσμιο Κύπελλο Ποδοσφαίρου 2018|Παγκόσμιο Κύπελλο του 2018]]
Ο Ελ Κααμπί αγωνίστηκε με το Μαρόκο στο Πρωτάθλημα Εθνών Αφρικής του 2020, σημειώνοντας συνολικά 3 γκολ, που βοήθησαν τη χώρα του να κατακτήσει τον τίτλο και να γίνει η πρώτη και μοναδική χώρα που κέρδισε το Πρωτάθλημα συνεχόμενη φορά. Το πιο πολύτιμο γκολ του ήταν το γκολ που πέτυχε στον τελικό ενάντια στο Μάλι στο 79ο λεπτό, που τους εξασφάλισε τη νίκη.

Μετά τις εμφανίσεις του με την Εθνική Μαρόκου Α΄ για δύο χρόνια, κατακτώντας δύο τίτλους Πρωταθλήματος Εθνών Αφρικής, ο νέος προπονητής, ο Βόσνιος Βάχιντ Χαλίλχοντζιτς, εντυπωσιάστηκε και αποφάσισε να τον καλέσει να εκπροσωπήσει την Εθνική Μαρόκου για τα προκριματικά του Παγκοσμίου Κυπέλλου του 2022. Στους πρώτους 6 αγώνες του με την ομάδα, κατάφερε να σκοράρει 5 γκολ και έγινε ο κορυφαίος σκόρερ του Μαρόκου στη φάση, με την ομάδα να κερδίζει εύκολα την πρόκριση από το δεύτερο γύρο.

Στις 11 Ιουνίου 2024, σημείωσε το πρώτο του χατ-τρικ με την εθνική ομάδα της χώρας του, σημειώνοντας τα τρία από τα έξι τέρματα της νικηφόρας αναμέτρησης με 6–0 απέναντι στην Εθνική Κονγκό, στα πλαίσια της προκριματικής φάσης για το Παγκόσμιο Κύπελλο του 2026.

Στις 11 Δεκεμβρίου 2025, ο Ελ Κααμπί κλήθηκε στην αποστολή της Εθνικής Μαρόκου για το Κύπελλο Εθνών Αφρικής 2025. Στην πρεμιέρα της διοργάνωσης, στις 21 Δεκεμβρίου 2025, σκόραρε με ψαλιδάκι απέναντι στις Νήσους Κομόρες. Η χώρα του έφθασε μέχρι και τον τελικό της διοργάνωσης, όπου ηττήθηκε από την Σενεγάλη.

## Διακρίσεις
**ΡΣ Μπερκάν**

* Κύπελλο Μαρόκου: 2018

**Ουιντάντ Καζαμπλάνκα**

* Πρωτάθλημα Μαρόκου: 2020–21

**Ολυμπιακός** 

* ΟΥΕΦΑ Γιουρόπα Κόνφερενς Λιγκ: 2023–24
* Πρωτάθλημα Ελλάδας: 2024–25
* Κύπελλο Ελλάδας: 2024–25

**Μαρόκο**

* Πρωτάθλημα Εθνών Αφρικής: 2018, 2020

**Ατομικές**
* Πρώτος Σκόρερ 2ης Κατηγορίας Μαρόκου: 2016–17 (25 γκολ)
* Πρώτος Σκόρερ Κύπελλο Μαρόκου: 2018, 2020–21
* Παίκτης της Σεζόν της ΡΣ Μπερκάν: 2018
* Καλύτερος Παίκτης Πρωταθλήματος Εθνών Αφρικής: 2018
* Πρώτος Σκόρερ Πρωταθλήματος Εθνών Αφρικής: 2018 (9 γκολ)
* Ομάδα της Διοργάνωσης Πρωταθλήματος Εθνών Αφρικής: 2018, 2020
* Παίχτης της Σεζόν της Ουιντάντ Καζαμπλάνκα: 2020–21
* Πρώτος Σκόρερ Πρωταθλήματος Μαρόκου: 2020–21 (18 γκολ)
* Επιθετικός της Σεζόν στο Πρωτάθλημα Μαρόκου: 2020–21
*Ομάδα της Σεζόν στο Πρωτάθλημα Μαρόκου: 2020–21
*Ομάδα της Σεζόν στο Πρωτάθλημα Τουρκίας: 2021–22 
* Παίχτης του Μήνα στο Πρωταθλήμα Ελλάδας: Σεπτέμβριος 2023
* Πρώτος σκόρερ στο Κόνφερενς Λιγκ: 2023–24
* Καλύτερος παίχτης του ΟΥΕΦΑ Γιουρόπα Κόνφερενς Λιγκ: 2023–24
* Καλύτερο γκολ του ΟΥΕΦΑ Γιουρόπα Κόνφερενς Λιγκ 2023–24
* Καλύτερη 11αδα του  ΟΥΕΦΑ Γιουρόπα Κόνφερενς Λιγκ 2023–24
* Man of the match του τελικού του ΟΥΕΦΑ Γιουρόπα Κόνφερενς Λιγκ 2023–24
* MVP του Πρωτάθληματος Ελλάδας ποδοσφαίρου ανδρών: 2023–24 

**Ρεκόρ**
* Πρώτος σκόρερ στο ΟΥΕΦΑ Γιουρόπα Κόνφερενς Λιγκ 2023–24 με 11 γκολ.
* Πρώτος σκόρερ στο ΟΥΕΦΑ Γιουρόπα  Λιγκ 2024–25 με 7 γκολ.
* Πρώτος Σκόρερ όλων των εποχών του Μαρόκου Α΄
* Πρώτος σκόρερ σε μία μόνο διοργάνωση του Πρωταθλήματος Εθνών Αφρικής
* Τρέχων κορυφαίος σκόρερ του Πρωταθλήματος Εθνών Αφρικής
* Αφρικανός ποδοσφαιριστής με τα περισσότερα γκολ σε μία σεζόν στις ευρωπαϊκές διοργανώσεις (16): 2023–24
* Πρώτος παίκτης που σημείωσε διψήφιο αριθμό γκολ στην ιστορία του Πρωταθλήματος Εθνών Αφρικής
* Περισσότερα τέρματα σε νοκ-άουτ φάση ευρωπαϊκής διοργάνωσης της ΟΥΕΦΑ (11): 2024
* Πρώτος σκόρερ του Ολυμπιακού στις ευρωπαϊκές διοργανώσεις
* Παίκτης του Ολυμπιακού με τα περισσότερα ευρωπαϊκά γκολ σε μία σεζόν: 2023–24
* Πρώτος παίκτης ελληνικής ομάδας που σκοράρει σε ευρωπαϊκό τελικό

## Παραπομπές


## Εξωτερικοί σύνδεσμοι
* 
* 
* Τα 25 Γκόλ του Αγιούμπ Ελ Καμπί με τον Ολυμπιακό

Κατηγορία:Μαροκινοί ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Μαρόκου
Κατηγορία:Ποδοσφαιριστές Παγκοσμίου Κυπέλλου 2018
Κατηγορία:Ποδοσφαιριστές Πρωταθλήματος Εθνών Αφρικής 2018
Κατηγορία:Ποδοσφαιριστές Πρωταθλήματος Εθνών Αφρικής 2020
Κατηγορία:Ποδοσφαιριστές Κυπέλλου Εθνών Αφρικής 2021
Κατηγορία:Ποδοσφαιριστές Κυπέλλου Εθνών Αφρικής 2023
Κατηγορία:Ποδοσφαιριστές Κυπέλλου Εθνών Αφρικής 2025
Κατηγορία:Ποδοσφαιριστές Πρωταθλήματος Μαρόκου
Κατηγορία:Ποδοσφαιριστές Χεμπέι
Κατηγορία:Ποδοσφαιριστές Σούπερ Λιγκ Κίνας
Κατηγορία:Ξένοι ποδοσφαιριστές στην Κίνα
Κατηγορία:Μαροκινοί ποδοσφαιριστές στο εξωτερικό
Κατηγορία:Ποδοσφαιριστές Ουιντάντ Καζαμπλάνκα
Κατηγορία:Ποδοσφαιριστές Χαταϊσπόρ
Κατηγορία:Ποδοσφαιριστές Σούπερ Λιγκ Τουρκίας
Κατηγορία:Ξένοι ποδοσφαιριστές στην Τουρκία
Κατηγορία:Ποδοσφαιριστές Αλ Σαντ
Κατηγορία:Ποδοσφαιριστές Πρωταθλήματος Κατάρ
Κατηγορία:Ξένοι ποδοσφαιριστές στο Κατάρ
Κατηγορία:Ποδοσφαιριστές Ολυμπιακού Πειραιώς
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα
Κατηγορία:Παίκτες νικητές ΟΥΕΦΑ Κόνφερενς Λιγκ